b"\n_START_ARTICLE_\nDen antoninske mur\n_START_SECTION_\nLokalisering og bygging\n_START_PARAGRAPH_\nDet romerske keiser Antoninus Pius beordret byggingen av Den antoninske mur en gang rundt 142. Quintus Lollius Urbicus, guvern\xc3\xb8r av romersk Britannia p\xc3\xa5 denne tiden, ledet innledningsvis arbeidet, som tok tolv \xc3\xa5r \xc3\xa5 fullf\xc3\xb8re. Den strekker seg 63\xc2\xa0km fra landsbyen Old Kilpatrick i West Dunbartonshire i Firth of Clyde til Carriden i n\xc3\xa6rheten av Bo'ness ved Firth of Forth. Muren hadde til hensikt \xc3\xa5 utvide Romerriket og romersk herred\xc3\xb8mme ved \xc3\xa5 erstatte Hadrians mur rundt 160\xc2\xa0km lenger s\xc3\xb8r som romernes nordligste grense. Selv om romerne etablerte mange festninger og midlertidige leier lengre nord for Den antoninske mur for \xc3\xa5 beskytte sin ruter i nordlige Skottland, greide de ikke \xc3\xa5 erobre og undertrykke kaledonerne. Isteden m\xc3\xa5tte de sl\xc3\xa5 tilbake mange angrep mot muren. Romerne kalte landet nord for muren for Caledonia, skj\xc3\xb8nt i en del sammenhenger kan dette referere til hele omr\xc3\xa5det nord for Hadrians mur._NEWLINE_Den antoninske mur var kortere enn Hadrians mur, og svakere ved \xc3\xa5 bli bygget av torv p\xc3\xa5 et fundament av stein framfor helt av stein. Den er likevel en imponerende prestasjon. Steinfundamentet og vingmurene av de opprinnelige festningene viser at den opprinnelige planen var \xc3\xa5 bygge en mur av stein, men at dette raskt ble oppgitt for en enklere mur. Da muren sto ferdig var den en langstrakt jordvoll p\xc3\xa5 rundt fire meter h\xc3\xb8y og med en bred vollgrav p\xc3\xa5 nordsiden av muren. Romerne planla ogs\xc3\xa5 \xc3\xa5 bygge festninger mellom hver tiende kilometer, men det ble endret til mellom hver tredje km, noe som endte i nitten festninger. Den best bevarte, som ogs\xc3\xa5 er en av de minste festningene, er Rough Castle Fort. I tillegg til disse festningene er det minst ni mindre befestninger, antagelig ved avstanden av en romersk mil, noe som utgjorde det opprinnelige planen, men en del av disse ble senere erstattet av festninger. De mest synlige av de sm\xc3\xa5 befestningene er Kinneil ved den \xc3\xb8stlige enden av muren, i n\xc3\xa6rheten av Bo'ness._NEWLINE_Det var en gang en bemerkelsesverdig romersk struktur innenfor synet av Den antoninske mur ved Stenhousemuir. Byen har sitt navn fra strukturen, et steinhus, formet som en sirkelrundt hvelv, bygget av stein, ikke ulik en mindre utgave av den langt st\xc3\xb8rre Pantheon i Roma. Av den grunn er den antatt \xc3\xa5 ha fungert som et tempel, eller kanskje som et tropaeum, et seiersmonument. Den ble senere kalt for Arthur's O'on, \xc2\xabArthurs ovn\xc2\xbb, da den feilaktig ble knyttet til legendene og sagnene om kong Arthur. Den ble benyttet som steintak og revet stein for stein i 1743, men en etterligning er reist ved Penicuik House._NEWLINE_Etter bare tyve \xc3\xa5r kom man til at de milit\xc3\xa6re kostnadene med \xc3\xa5 holde muren var for h\xc3\xb8ye, og legionene ble trukket tilbake til Hadrians mur i 164. Etter en serie angrep i 197 bes\xc3\xb8kte keiser Septimius Severus provinsen, og reparerte deler av muren i forbindelse med et felttog i de nordlige delene av \xc3\xb8ya. Romerne holdt muren i bare noen f\xc3\xa5 \xc3\xa5r, men den kalles p\xc3\xa5 grunn av denne perioden av noen senromerske historikere for den severiske mur._NEWLINE_Det meste av muren er borte, men seksjoner er synlige ved Bearsden, Kirkintilloch, Twechar, Croy, Falkirk og Polmont."